32006R1891
L 394/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1891/2006 НА ЕВРОПЕЙСКИЯ ПАРЛАМЕНТ И НА СЪВЕТА
от 18 декември 2006 година
относно многогодишното финансиране на дейността на Европейската агенция по морска безопасност в областта на реагиране при замърсяването причинено от кораби и за изменение на Регламент (ЕО) № 1406/2002
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 80, параграф 2 от него,
като взеха предвид предложението на Комисията,
като взеха предвид становището на Европейския икономическия и социален комитет (1),
след консултации с Комитета на регионите,
в съответствие с процедурата, постановена в член 251 от Договора (2),
като имат предвид, че:
(1)
Някои двустранни и регионални споразумения, сключени между крайбрежни държави, като Хелзинкската и Барселонската конвенция съответно от 1992 г. и от 1976 г., предвиждат взаимопомощ в случаи на замърсяване на морето.
(2)
Регламент (ЕО) № 1406/2002 (3) създаде Европейската агенция по морска безопасност (наричана по-нататък „Агенцията“) с цел осигуряване на високо, уеднаквено и ефективно равнище на морска безопасност и предотвратяване на замърсяване от кораби.
(3)
Регламент (ЕО) № 724/2004, който измени Регламент (ЕО) № 1406/2002 възложи на Агенцията нови задачи в областта на предотвратяване и реагиране при замърсяване, причинено от кораби, в отговор на скорошни инциденти във водите на Общността, по-специално тези с петролните танкери „Ерика“ и „Престиж“.
(4)
За целите на изпълнението на тези нови задачи за предотвратяване и реагиране при замърсяване административният съвет на Агенцията прие на 22 октомври 2004 г. План за действие за подготовка и реагиране при замърсяване с нефт, който определя дейностите на Агенцията по реагиране при замърсяване с нефт и който цели оптимално използване на финансовите ресурси на разположение на Агенцията (наричан по-нататък „План за действие“).
(5)
Действието на Агенцията по реагиране при замърсяване, както е определено в Плана за действие, се отнася до дейности в областите на информацията, сътрудничеството и координирането и най-вече предоставянето на оперативна помощ на държавите-членки чрез снабдяването при поискване с допълнителни противо-замърсителни плавателни съдове за борба със замърсяване с нефт и други видове замърсяване, като тези, причинени от опасни и вредни вещества. Агенцията следва да обръща особено внимание на онези области, които са идентифицирани като най-уязвими, без да се пренебрегват другите нуждаещи се области.
(6)
Дейностите на Агенцията в тази област не следва да освобождават крайбрежните държави от тяхната отговорност да разполагат с подходящи механизми за реагиране при замърсяване и следва да се съобразяват със съществуващите споразумения за сътрудничество между държави-членки или групи на държави-членки в тази област. В случай на замърсяване на морето Агенцията следва да окаже помощ на засегнатата(ите) държава(и)-членка(и), под чието ръководство се провеждат операциите по почистване.
(7)
В съответствие с Плана за действие Агенцията следва да играе активна роля при развитието на централизирана сателитно изобразяваща служба за наблюдение, ранно откриване на замърсяване и идентификация на отговорните кораби. Тази нова система ще подобри наличността на данни и ефективността на реагиране на замърсяване, причинено от кораби.
(8)
Допълнителните средства, които Агенцията следва да предостави на държавите-членки, следва да се осигурят чрез механизма на Общността в областта на намеси за подпомагане на гражданската защита, включително случайно замърсяване на морето, създаден с Решение 2001/792/ЕО, Евратом на Съвета (4).
(9)
За да се осигури цялостно изпълнение на Плана за действие и за да се засили предотвратяването и реагирането при замърсяване, причинено от кораби, чрез разширяване на настоящите противо-замърсителни дейности, на Агенцията следва да бъде осигурена жизнена и ефективна от гледна точка на разходите система за финансиране, по-специално на нейната оперативна помощ на държавите-членки.
(10)
Поради това е необходимо да се предвиди съответната финансова сигурност относно финансирането на задачите, възложени на Агенцията, в областта на реагиране при замърсяване и други свързани с това действия на базата на многогодишна ангажираност. Годишните суми на участието на Общността следва да се определят в съответствие с действащите процедури.
(11)
Отделяните за финансиране суми за реагиране при замърсявания, следва да покриват периода от 2007 до 2013 г. в съответствие с новата финансова рамка.
(12)
Поради това следва да се предостави финансов пакет, покриващ същия период, за изпълнение на Плана за действие.
(13)
Размерът на този пакет следва да се разглежда като минимално необходимия за изпълнение на задачите, възложени на Агенцията в областта на реагирането при замърсяване, причинено от кораби.
(14)
За да се оптимизира разпределението на ангажиментите и се вземат предвид всички промени по отношение на дейности в отговор на замърсяване, причинено от кораби, е необходимо да се осигури непрекъснат мониторинг на специфичните нужди за действие, така че да позволи адаптиране на годишните финансови ангажименти.
(15)
Административният съвет на агенцията следва да извършва преглед на бюджетните ангажименти на базата на доклад, който следва да се изготвя от изпълнителния директор и да включва всички необходими корекции на бюджета на Агенцията. Поради това Регламент (ЕО) № 1406/2002 следва съответно да бъде изменен,
ПРИЕХА НАСТОЯЩИЯ РЕГЛАМЕНТ:
Член 1
Цел
Настоящият регламент установява подробните правила за финансово участие на Общността в бюджета на Европейската агенция по морска безопасност за изпълнението на задачите, които са й възложени в областта на реагиране при замърсяване, причинено от кораби, и други свързани с това действия, съгласно член 2 от Регламент (ЕО) № 1406/2002.
Член 2
Дефиниции
За целите на настоящия регламент се прилагат следните дефиниции:
а)
„Агенцията“ означава Европейската агенция по морска безопасност, създадена с Регламент (ЕО) № 1406/2002;
б)
„регионални споразумения“ означава двустранни и регионални споразумения, сключени между крайбрежни държави за оказване на взаимопомощ в случаи на замърсяване на морето;
в)
„нефт“ означава петрол в какъвто и да е вид, включително суров нефт, мазут, твърди нефтени утайки, нефтени отпадъци и рафинирани продукти, както са определени с Международната конвенция за подготовка, противодействие и сътрудничество при замърсяване с нефт от 1990 г.;
г)
„опасни и вредни вещества“ означава вещества, различни от нефт, които, ако се въведат в морска околна среда, е възможно да създадат опасност за човешкото здраве, да увредят живите ресурси и морските видове, да повредят места за отдих или да попречат за друг законосъобразен начин на използване на морето, както е определено с Протокола за подготовка, противодействие и сътрудничество при замърсяване с опасни и вредни вещества от 2000 г.
Член 3
Обхват
Финансовото участие на Общността, посочено в член 1, се разпределя на Агенцията с цел финансиране на дейности такива като упоменатите в Плана за действие, и по-специално свързаните със:
а)
информация и събиране, анализиране и разпространяване на най-добри практики, техники и иновации, като инструменти за мониторинг на изпразването на танкери, в областта на реагиране при замърсявания, причинени от кораби;
б)
сътрудничество и координация и предоставяне на държавите-членки и Комисията на техническа и научна помощ в рамките на дейностите на съответните регионални споразумения;
в)
оперативна помощ и подкрепа, при поискване, с допълнителни средства, като допълнителни противо-замърсителни кораби и оборудване, реакции на държавите-членки при замърсяване в случай на случайно или умишлено замърсяване, причинено от кораби.
Член 4
Финансиране от Общността
Финансовият пакет за изпълнението на задачите, посочени в член 3, за периода от 1 януари 2007 г. до 31 декември 2013 г. са 154 000 000 EUR.
Годишните бюджетни кредити се определят от бюджетния орган в границите на финансовата рамка. В тази връзка следва да се гарантира необходимото финансиране за оперативната помощ на държавите-членки съгласно член 3, буква в).
Член 5
Мониторинг на съществуващите възможности
За да се определят изискванията за оперативна помощ, като допълнителни противо-замърсителни плавателни съдове, които се предоставят на държавите-членки, редовно се изготвя списък на частните и държавните механизми за реагиране при замърсяване и възможностите за реагиране в различните региони на Европейския съюз.
Член 6
Защита на финансовите интереси на Общността
1. Комисията и Агенцията осигуряват, че при извършването на действия, финансирани по настоящия регламент, финансовите интереси на Общността са защитени с прилагането на превантивни мерки срещу измама, корупция и други незаконни дейности чрез ефективни проверки и възстановяване на всички суми, ненадлежно платени и когато се открият нередности - чрез ефективни, пропорционални и възпиращи наказания в съответствие с Регламенти (ЕО, Евратом) № 2988/95 (5) и (ЕО, Евратом) № 2185/96 на Съвета (6) и Регламент (ЕО) № 1073/1999 на Европейския парламент и на Съвета (7).
2. За действия на Общността, финансирани по настоящия регламент, понятието за нередност, посочено в член 1, параграф 2 от Регламент (ЕО, Евратом) № 2988/95, означава всяко нарушение на разпоредба на законодателството на Общността или на договорно задължение в резултат на действие или бездействие на икономически оператор, което има или би имало за резултат ощетяване на общия бюджет на Европейския съюз или бюджетите, управлявани от него, с неоправдан разход.
3. Комисията и Агенцията, всяка в рамките на своята компетенция, осигурява постигането на оптимално изразходване на финансирането на действията на Общността по настоящия регламент,
Член 7
Изменения на Регламент (ЕО) № 1406/2002
Регламент (ЕО) № 1406/2002 се изменя, както следва:
а)
следната точка се добавя в член 10, параграф 2:
„л)
прегледа на финансовото изпълнение на подробния план, посочен в буква к), и бюджетните ангажименти, предвидени в Регламент (ЕО) № 1891/2006 на Европейския парламент и на Съвета от 18 декември 2006 г. относно многогодишното финансиране на дейността на Европейската агенция по морска безопасност в областта на реагиране при замърсяване, причинено от кораби (*1) на основата на отчета, предвиден в член 15, параграф 2, буква ж) от настоящия регламент. Този преглед се извършва, когато преценките за приходите и разходите на Агенцията за следващата финансова година са изготвени, както е предвидено в член 18, параграф 5 от настоящия регламент.
(*1) ОВ L 394, 30.12.2006 г., стр. 1.“;" 						
б)
следната точка се добавя в член 15, параграф 2:
„ж)
той/тя предава отчет на Комисията и Административния съвет до 31 януари всяка година относно финансовото изпълнение на подробния план за дейностите по подготовка и реагиране при замърсяване на Агенцията и предоставя актуализация на статуса на всички действия, финансирани по плана. Комисията, от своя страна, предава този отчет за информация на Европейския парламент, на комитета, създаден с член 4 от Решение № 2850/2000/ЕО, и комитета, посочен в член 9 от Решение 2001/792/ЕО, Евратом.“
Член 8
Средносрочна оценка
Комисията предава на Европейския парламент и на Съвета на базата на информацията, предоставена от Агенцията, отчет за изпълнението на настоящия регламент не по-късно от 31 декември 2010 г. Този отчет, който се изготвя, без да се накърнява ролята на административния съвет на Агенцията, установява резултатите от използването на участието на Общността, посочен в член 4, по отношение на ангажиментите и разходите, които обхващат периода от1 януари 2007 г. до 31 декември 2009 г.
На базата на този отчет Комисията, когато е уместно, предлага изменения на настоящия регламент, за да се вземе предвид научният напредък в областта на борбата срещу замърсяване от кораби, включително замърсявания от нефтени или опасни и вредни вещества.
Член 9
Влизане в сила
Настоящият регламент влиза сила на деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2006 година.